খুছৱন্ত সিং অবিভক্ত ভাৰতবৰ্ষৰ পঞ্জাব প্ৰদেশৰ হাদালিৰ (বৰ্তমান পাকিস্তানৰ) এটা শিখ ধৰ্মী পৰিয়ালত ১৯১৫ চনৰ ২ ফেব্ৰুৱাৰীত জন্ম গ্ৰহণ কৰিছিল।[1] তেওঁৰ দেউতাক ছাৰ শোভা সিং এজন প্ৰসিদ্ধ ঠিকাদাৰ আছিল। তেওঁ যথাক্ৰমে মডাৰ্ণ স্কুল, নতুন দিল্লী; গৱৰ্ণমেণ্ট কলেজ, লাহোৰ; চেইণ্ট ষ্টিফেন কলেজ, দিল্লী আৰু কিংছ কলেজ, লণ্ডনত শিক্ষা গ্ৰহণ কৰিছিল। ইয়াৰ পিছত তেওঁ লাহোৰত ওকালতি কৰিছিল।
১৯৫১ চনত আকাশবাণীত যোগদান কৰি তেওঁ সাংবাদিক জীৱন আৰম্ভ কৰে। পৰৱৰ্ত্তী সময়ত তেওঁ ভাৰত চৰকাৰৰ দ্বাৰা প্ৰকাশিত 'যোজনা' নামৰ আলোচনীখনৰ প্ৰতিষ্ঠাপক সম্পাদক হয়। পিছলৈ তেওঁ 'ইলাষ্ট্ৰেটেড উইকলী'ৰ সম্পাদক ৰূপে নবছৰ ধৰি কাৰ্য্যনিৰ্বাহ কৰে। ইয়াৰ যোগেদি তেওঁ ৰাষ্ট্ৰীয় পৰ্য্যায়ত প্ৰসিদ্ধি লাভ কৰিবলৈ সক্ষম হয়। ইয়াৰ পিছত ১৯৮০ -১৯৮৮ চনলৈ তেওঁ 'দ্য হিন্দুস্তান টাইমছ' কাকতৰ সম্পাদকৰূপে কাৰ্য্যনিৰ্বাহ কৰে।
খুছৱন্ত সিং এগৰাকী প্ৰসিদ্ধ সাহিত্যিকো। ১৯৫০ চনত ' দা মাৰ্ক অৱ বিষ্ণু এণ্ড আদাৰ ষ্টৰীজ' নামৰ গ্ৰন্থখনেৰে তেওঁ সাহিত্যিক জীৱন আৰম্ভ কৰে। জীৱনকালত তেওঁ প্ৰায় ৮৪খন গ্ৰন্থ ৰচনা কৰিছে বুলি জনা যায়। তেওঁৰ প্ৰখ্যাত গ্ৰন্থসমূহৰ ভিতৰত ' দা হিষ্টৰী অৰ শিখছ (১৯৫৩), 'টে্ৰইন টু পাকিস্তান (১৯৫৬), দিল্লীঃ এ ন'ভেল (১৯৯০) ইত্যাদি প্ৰধান। তেওঁৰ আত্মজীৱনীখন হৈছে 'ট্ৰুথ, লাভ এণ্ড এ লিটল মেলাইছ'। তেওঁৰ অন্তিম গ্ৰন্থখন হৈছে ২০১৩ চনত প্ৰকাশ পোৱা 'দা গুড, দা বেড এণ্ড দা ৰিডিকুল্যাছ'।
↑ 1.0 1.1 1.2 1.3 1.4 "আমাৰ অসম কাকতত প্ৰকাশিত বাতৰি". ২১ মাৰ্চ, ২০১৪. http://www.amarasom.glpublications.in/epapermain.aspx। আহৰণ কৰা হৈছেঃ 21 মাৰ্চ 2014.
↑ 2.0 2.1 2.2 "দৈনিক জনমভূমি কাকতত প্ৰকাশিত বাতৰি". ২১ মাৰ্চ, ২০১৪. http://www.dainikjanambhumi.co.in/current/index.php। আহৰণ কৰা হৈছেঃ 21 মাৰ্চ 2014.
